Selv om dræbersneglen er en særdeles upopulær gæst i danske haver, er formanden for Parcelhusejernes Landsforening, Allan Malskær, meget kritisk overfor et eventuelt lovindgreb. Miljøminister Connie Hedegaard overvejer en lovgivning, der tvinger haveejere til at bekæmpe dræbersnegle. I Thisted mener borgmesteren Erik Hove Olesen ikke, at man kan lovgive sig ud af problemet. Det samme gælder for myrer. Borgmesteren blev lørdag ringet op privat af en borger, som fortalte, at han havde de små dyr under sit hus. Manden spurgte, hvad kommunen ville gøre ved det. - Jeg sagde, at det var godt, at han havde ringet til en ekspert, for jeg har også myrer under mit hus, og at jeg giver dem gift, smågriner Erik Hove Olesen. Om borgeren var tilfreds med svaret, tvivler borgmesteren dog på. Men han tror mere på gode råd og oplysning fremfor tvang.  /ritzau/

Opsummering:
Man kan heller ikke lovgive sig ud af problemer med myrer siger Thisteds borgmester